钦定古今图书集成/理学汇编/字学典/第049卷 > 《赠张旭》李颀
## 钦定古今图书集成/理学汇编/字学典/第049卷 > 《赠张旭》李颀

张公性嗜酒，豁达无所营。皓首穷草隶，时称“太湖精。”
露顶据胡床，长叫三五声。兴来洒素壁，挥笔如流星。
下舍风萧条，寒草满户庭。问家何所有，生事犹浮萍。
左手持蟹螯，右手执《丹经》。瞪目视霄汉，不知醉与醒。
诸宾且方坐，旭日临东城。荷叶裹江鱼，白瓯贮香秔。
微禄心不屑，放神于八纮。时人不识者，即是安期生。